Chandermohan.sharma@timesgroup.com पिछले सप्ताह 'कुंग फू पांडा' और इस हफ्ते 'द जंगल बुक' यानी एग्ज़ाम पीरियड खत्म होने के बाद हॉलिवुड के नंबर वन बैनर की नजरें इंडियन बॉक्स ऑफिस पर पर होने वाली मोटी कलेक्शन की ओर टिकी हैं। बॉक्स ऑफिस पर 'कुंग फू पांडा' कामयाब रही। अब डायरेक्टर जॉन फेवरू की इस फिल्म का सिनेमामालिकों में क्रेज इतना ज्यादा है कि दिल्ली एनसीआर के सभी मल्टिप्लेक्स संचालकों ने एक दिन में दस से बारह शो में रिलीज किया। बॉक्स ऑफिस के शुरुआती रुझानों के मुताबिक, फिल्म को पहले दिन से अच्छी ओपनिंग मिलनी तय है। दरअसल, द जंगल बुक का क्रेज विदेश से कहीं ज्यादा भारत में है। दूरदर्शन पर लंबे समय तक यह सीरीज़ दिखाई गई और जबर्दस्त हिट रही। भारत में जंगल बुक के इसी जबर्दस्त क्रेज को कैश करने के मकसद से फिल्म की प्रॉडक्शन कंपनी डिज़्नी ने अपनी इस फिल्म को अमेरिका से एक वीक पहले भारत में रिलीज किया। थ्री डी, टू के और आइमैक्स तकनीक में बनी इस फिल्म को बच्चों और बड़ों की एक ऐसी परफेक्ट फिल्म कह सकते हैं जो पूरी तरह से पैसा वसूल है। बेशक रिलीज़ से पहले 'द जंगल बुक' सोशल साइट्स पर सेंसर बोर्ड से मिले यूए सर्टिफिकेट की वजह से कुछ ज्यादा ही हॉट हो गई। सोशल साइट्स पर सेंसर बोर्ड को इसके लिए जमकर कोसा गया तो वहीं अब जब फिल्म आपके सामने है तो इसे देखकर ऐसा कहीं नहीं लगता कि फिल्म को यूए सर्टिफिकेट दिया जाना चाहिए था। डायरेक्टर जॉन फेवरू ने जंगल बुक बेशक बच्चों के लिए बनाई है, लेकिन फिल्म की विश्व स्तरीय ऐनिमेशन तकनीक, वीएफएक्स और घने जंगलों की सिनेमेटोग्रफ़ी और डिजिटल साउंड कुछ ऐसी खूबियां है जो दर्शकों की हर क्लास की कसौटी पर खरा उतरने का दम रखती है। एग्ज़ाम में पास होने के बाद आपने अगर अपने बच्चों के साथ शॉपिंग, या आउटिंग वगैरह पर अपने बिज़ी शेडयूल की वजह से नहीं जा पाए तो इस वीक उनके साथ 'द जंगल बुक' देखने जाएं, यकीन मानें बच्चों के साथ-साथ आप भी इस जंगल की दिलचस्प सैर को फुल इंजॉय करेंगे। फिल्मी खबरें पढ़ें सीधे फेसबुक पर, लाइक करें NBT Movies कहानी : विशाल घने जंगल में मोगली (नील सेठी) बिल्कुल अकेला रह रहा है। मोगली के पिता को शेरखान यानी शेर ने मार डाला, लेकिन उस वक्त शेरखान नन्हे मोगली को नहीं देख पाया। अब मोगली जंगल में बिल्कुल अकेला रह गया है। घने जंगल में उसके चारों ओर खूंखार जानवरों का डेरा है। एक दिन मोगली को बगिरा (कालाचीता) मिलता है, जो उसे शेरखान की नजरों से बचाकर रक्षा (भेड़िया) के पास ले जाता है। जंगल में रक्षा अब मोगली को अपने बच्चों की तरह पालती है। कुछ वक्त बाद शेरखान की नज़रें मोगली पर पड़ जाती है। इस बार शेरखान किसी भी सूरत में मोगली को अपना शिकार बनाने को बेताब है। मोगली पर आई इस मुसीबत में उसे खूंखार शेरखान से बचाने के मकसद से जंगल के सभी भेड़िये और बगिरा आपस में मिलकर तय करते हैं कि मोगली को अगर बचाए रखना है तो उसे जंगल से दूर इंसानों की दुनिया में पहुंचाना चाहिए। वहीं जाकर मोगली पूरी तरह से सेफ रह सकता है। इसके बाद बगिरा मोगली को अपने साथ लेकर इंसानों की बस्ती की ओर चल पड़ता है, लेकिन ऐसा हो नहीं पाता, क्योंकि बीच रास्ते में शेरखान उन पर हमला कर देता है। इस हमले की वजह से बगिरा और मोगली एक-दूसरे से अलग हो जाते हैं। बगिरा से अलग होने के बाद मोगली अकेले ही अपने दम पर अपनी मंजिल की ओर चल देता है, मोगली को इस सफर में जंगल के कई दूसरे जानवर भी मिलते हैं। बल्लु भालू और का (सांप) से मोगली मिलता है, इसी बीच मोगली को पता चलता है कि शेरखान ने जंगल में उसका पालन पोषण करने वाले उसके पिता समान भेड़ियों के सरदार को मार डाला है। अब मोगली अपनी मंजिल पर जाने की बजाए शेरखान से बदला लेने का फैसला करता है। ऐक्टिंग: मास्टर नील सेठी ने पहली बार इस फिल्म में ऐक्टिंग की है, लेकिन कैमरे के सामने उनकी एंट्री और अपनी दमदार ऐक्टिंग को देखकर लगता है कि ऐक्टिंग की फील्ड में नील बहुत पहले से हैं। यकीनन, नील इस फिल्म के डायरेक्टर जॉन की कसौटी पर पूरी तरह से खरे उतरे हैं। फिल्म के इकलौते लाइव किरदार मोगली में नील की ऐक्टिंग का जवाब नहीं। नील के अलावा फिल्म में दूसरा कोई आर्टिस्ट नहीं, सो हम इस फिल्म के किरदारों के लिए वॉयस डबिंग करने वाले ग्लैमर इंडस्ट्री के नामी कलाकारों की बात करते हैं। शेरखान के लिए नानापाटेकर ने अपनी दमदार आवाज दी है तो बल्लु भालू के किरदार के लिए इरफान खान ने पंजाबी स्टाइल में अपनी आवाज दी। बल्लु भालू जब भी स्क्रीन पर सीन आता है तो इरफान अपनी अलग स्टाइल में हॉल में बैठे दर्शकों को हंसने का मौका देते हैं। बगिरा के लिए ओमपुरी ने आवाज दी, वहीं प्रियंका चोपड़ा ने सांप के किरदार के लिए आवाज दी है। जहां तक डबिंग की बात है तो हर किसी ने अपने काम को पूरी ईमानदारी के साथ किया है। डायरेक्शन: जॉन फेवरू हॉलिवुड के जानेमाने प्रडयूसर, ऐक्टर, डायरेक्टर हैं। आयरनमैन, आयरमैन 2 और शेफ जैसी चर्चित फिल्मों के दम पर जॉन ने हॉलिवुड में अपनी अलग पहचान बनाई। वहीं इस बार उनकी तारीफ करनी होगी कि उन्होंने स्टार्ट टू लास्ट करीब पौने दो घंटे की इस लाइव ऐनिमेटेड फिल्म को कहीं कमजोर नहीं पड़ने दिया। यकीनन, इस फिल्म का सबसे बेस्ट पार्ट ऐनिमेशन, सिनेमेटोग्रफ़ी और वीएफएक्स है, लेकिन जॉन ने स्क्रिप्ट और किरदारों को स्क्रीन पर कुछ इस तरह से पेश किया कि फिल्म का हर कैरेक्टर असरदार बन पड़ा है। क्यों देंखें : अगर आप भी अपने सोनू-मोनू के साथ 'द जंगल बुक' देखने जाते हैं तो यकीनन आप भी इस फिल्म को देखते हुए अपने बचपन की यादों में खो सकते हैं। फिल्म का हर फ्रेम गजब है, स्क्रीन पर विशाल जंगल के सीन्स के बीच बॉलिवुड के नामी स्टार्स की आवाज का जादू और बेहतरीन थ्री डी तकनीक इस फिल्म की सबसे बडी यूएसपी है, और हां, अगर आप सचमुच इस जंगल की सैर का मजा चाहते हैं तो प्लीज थ्री डी तकनीक में ही इस फिल्म को देखिए, वर्ना इस जंगल सफारी का मजा कुछ किरकिरा हो सकता है। 